**Beszámoló az SOS Gyermekfalu Kőszeg és a szombathelyi Ifjúsági Ház 2018. évi tevékenységéről a feladatok ellátásának kötelezettségéről**

**A beszámoló Szombathely Megyei Jogú Város Önkormányzata és az SOS Gyermekfalu Magyarországi Alapítványa 2010-júliusától érvényes, valamint 2011-ben és 2015-ben módosított együttműködési megállapodása 10. pontja alapján készült.**

**A 2018 évről szóló beszámoló az SOS Gyermekfalu éves programjairól, a munkatársi állományról, a gazdasági tevékenységről, a gyermekfaluban folyó pedagógiai munkáról, kiemelten a gyermekek fejlesztéséről. A mellékletben részletesen tájékoztatva a testületet a kapott pénz felhasználásáról, valamint az éves létszám alakulásáról. Tájékoztatjuk Önöket a szombathelyi ifjúsági házunk fiataljai számára biztosított önkormányzati lakások felhasználásáról**.

Az SOS Gyermekfalu Program Kőszeg a nemzetközi SOS Gyermekfalu szervezet (SOS Children’s Villages) részeként gondoskodik a vérszerinti családjukból kikerült gyermekek, fiatalok gondozásáról, neveléséről. A gyermekeket a gyermekfaluban levő családi házakban és a saját háztartásukban nevelik az erre a feladatra hosszútávon vállalkozó SOS nevelőszülők, akik befogadó szülőként végzik tevékenységüket. A Gyermekfalu Programhoz tartozik egy lakásotthon (szombathelyi Ifjúsági Ház – 2016. márciustól Utógondozó Otthonként működik), valamint annak külső férőhelyei.

**Működésünket meghatározza:**

***Vonatkozó jogszabályok:***

* 1997. évi XXXI. törvény a gyermekek védelméről és a gyámügyi igazgatásról (Gyvt.)
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről (NM rend.)
* 513/2013. (XII. 29.) Kormányrendelet a nevelőszülői foglalkoztatási jogviszony és a helyettes szülői jogviszony egyes kérdéseiről
* 235/1997. (XII. 17.) Kormányrendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* VAC/SZGY/32-7/2014-es számú az SOS Gyermekfalu Kőszeg Nevelőszülői Hálózatának határozatlan időre szóló működési engedélye.
* VAC/SZGY/126-4/2014-es számú az SOS Ifjúsági Ház Sé határozatlan időre szóló működési engedélye.
* A Szociális és Gyermekvédelmi Főigazgatóság és az SOS Gyermekfalu Magyarországi Alapítványa között 2013. december 9-én létrejött ellátási szerződés otthont nyújtó ellátás és utógondozói ellátási feladatokra
* Szombathely Megyei Jogú Város Önkormányzatával kötött együttműködési megállapodás nagykorú fiatalok elhelyezésére. Az Önkormányzat vállalta, hogy feladataink ellátáshoz összesen 10 db önkormányzati bérlakást biztosít. A lakások bérlőit a város Szociális és Családügyi Bizottsága jelöli ki Alapítványunk ajánlása alapján.
* SOS Gyermekfalu Program Kőszeg Szakmai Programja;
* SOS Gyermekfalu Program Kőszeg Szervezeti és Működési Szabályzata;
* SOS Gyermekfalu Program Kőszeg 2017. éves terve;
* SOS Gyermekfalvak Magyarország „Fenntartható Út” stratégiája;
* Etikai Kódex;
* SOS Sztenderdek;

Az SOS Gyermekfalu Program Kőszeg gondoskodik a vérszerinti családjukból kikerült gyermekek, fiatalok gondozásáról, neveléséről. A gyermekeket a gyermekfaluban levő családi házakban és a saját háztartásukban nevelik az erre a feladatra hosszútávon vállalkozó SOS nevelőszülők, akik befogadó szülőként végzik tevékenységüket. A Gyermekfalu Programhoz tartozik egy utógondozó otthon (szombathelyi Ifjúsági Ház), valamint annak külső férőhelyei.

Működésünket meghatározzák a vonatkozó jogszabályok. A szakmai felügyeletet a Vas Megyei Kormányhivatal Gyámügyi és Igazságügyi Főosztály biztosítja.

Alaptevékenységeink: gyermekvédelmi szakellátás, szolgáltatástípusonként (otthont nyújtó ellátás, utógondozói ellátás, utógondozás).

**Az ellátásban részesülők száma, korcsoportonkénti és ellátási formánkénti megoszlása, tendenciák** (hazagondozás, örökbeadás, engedély nélküli eltávozások, bűncselekmények, rendkívüli események)

2018. év december 31-én az SOS Gyermekfalu Kőszeg Programjának **engedélyezett férőhelyek** száma összesen:

* a kőszegi gyermekfaluban: 76 fő
* a szombathelyi utógondozóotthonban: 8 fő
* a szombathelyi Ifjúsági Ház működtetésében lévő külső férőhelyen: 8 fő

összes férőhelyek száma: 92fő

2018. év december 31-én az SOS Gyermekfalu Kőszeg Programjának **betöltött férőhelyek** száma összesen:

* a kőszegi gyermekfaluban: 69 fő
* a szombathelyi utógondozóotthonban: 8 fő
* a szombathelyi Ifjúsági ház külső férőhelyein: 5 fő

összes férőhelyek száma: 82 fő

**Ellátotti létszám a kőszegi területen** (2018. december 31. állapot szerint):

* otthont nyújtó ellátásban részesült: 69 fő
* utógondozói ellátásban részesült: 13 fő a szombathelyi Ifjúsági házban és külső férőhelyein
* összesen: 82 fő

**Az otthont nyújtó ellátásban részesülők (69 fő) közül**

* normál ellátást: 34ő,
* különleges ellátást: 35 fő vett igénybe.

**Az ellátásban részesülők korcsoport szerinti megoszlása**

0-3 éves: 1 fő

3-6 éves: 4 fő

6-9 éves: 12 fő

9-12 éves: 16 fő

12-15 éves: 16 fő

15-18 éves: 20 fő

18 év felett: 13 fő

összesen: 82 fő

**Gondozási napok igénybevétele**

A 2018-es évben a gyermekfaluban összesen: 25.950 gondozási napot vettünk igénybe, melyből a normál gondozási napok száma: 12.366 a különleges ellátási napok száma: 13.584.

A szombathelyi Ifjúsági Házban élők esetében összesen 5180 gondozási napot jelentettünk, ami 3714 nap 100%-os utógondozói ellátás, és 1466 nap 80%-os utógondozói ellátási napok összegéből adódott.

**Gyermeklétszám változások**

Az év folyamán a kőszegi gyermekfaluba, gyermekvédelmi gondoskodásba került 7 fő. Egy 16 éves fiú aki a nevelőszülővel érkezett a hálózatunkba. Továbbá két kettes testvérsor, az egyik kettes testvérsor bekerülésének legfontosabb indoka között a szülők életvezetési problémái, szenvedélybetegsége miatti elhanyagolás, bántalmazás, illetve a szülők lakhatási problémái szerepeltek .A másik kettes testvérpár gondozási hely váltás eredményeként költözött a gyermekfaluba egy másik nevelőszülői hálózatból. Egy hétéves kislány és egy hat éves kisfiú is érkezett a faluba. Bekerülésük indoka a szülők életvezetési nehézségei és elhanyagoló magatartása volt. Mindketten szoros kapcsolatot ápolnak vérszerinti szüleikkel, felmerült náluk a hazagondozás esélye is.

Nevelőszülői hálózatunkból 13 ellátott távozott. 2018-ban sikeres hazagondozás történt egy testvérpár esetében. Örökbefogadásra, sajnos nem került sor. A szombathelyi Ifjúsági Házba 6 fő utógondozói ellátott kérte áthelyezését és az év folyamán két nagykorú fiatal hagyta el a gyermekfalut. Mindketten a vérszerinti családjukhoz költöztek és ott kezdték el önálló életüket. Két gyermek esetében történ gondozási hely váltás melynek oka a speciális szükséglet, illetve a fellépő magatartási zavarok kezelését célzó egyéni terv megvalósítása volt.

A 2018. december 31. napján szombathelyi utógondozó intézményünkben 13 utógondozói ellátott fiatal volt, ebből 8 fő a belső, 5 fő a külső férőhelyeken élt. 7 fiatal került az utógondozói otthonba, ebből 6 fő a kőszegi Gyermekfaluból, 1 fő esetében pedig a helyzetére való tekintettel az illetékes Gyámhivatal újból elrendelte az utógondozói ellátást. Az év során 7 fiatalnak szűnt meg tervezetten az utógondozói ellátása, minden esetben a Gyvt-ben meghatározott legmagasabb életkor elérése volt a megszűnés oka. Minden fiatal esetében a megoldott volt lakhatása, 1 fő saját otthonába, 1 fő önkormányzati bérlakásba, 1 fő élettársa otthonába, 4 fő pedig albérletbe költözött. 2 fiatal tanulmányok folytatása mellett vállalt munkát, 4 fő állandó munkaviszonnyal rendelkezik, 1 fő pedig áldott állapotba került, ő nem dolgozik.

**Engedély nélküli eltávozások**

A gyermekfaluból engedély nélkül egy nagykorúsághoz közel álló fiatalkorú távozott el, aki 2018 februárjában vált nagykorúvá, az ő távollété az előző évből húzódott át az idei évre, az időponthoz közeledve, az év vége felé ő kereste a kapcsolatot a nevelőszülővel, illetve a nevelőszülői tanácsadóval.

Egy 17 éves fiatal az év második felében távozott el engedély nélkül, a rendőrség felé bejelentettük, két hónap elteltével önszántából visszatért a faluba.

**Bűncselekmény**

2018-ban egy fiatal ellen indult eljárás kiskorú bántalmazása miatt, ez még rendőrségi szakaszban van, a fiatal a speciális szükséglete miatt elkerült a hálózatunkból.

A szombathelyi Ifjúsági Házban rendkívüli esemény, bűncselekmény – elkövető, áldozat –, engedély nélküli eltávozás az év során nem történt.

**Pedagógiai munka**

A gyermekfaluban a gyerekek tanulmányi átlaga tanév végén a következőképpen alakult. Általános iskolába 43 gyermek járt, középiskolai tanuló 16 fő volt. A 2017/2018-es tanévben az év végi tanulmányi átlaguk: 3,42 volt, ami 0,18 pontos növekedés az előző évhez képest. Rossz eredménye 1 középiskolást köteleztek évismétlésre, 2018-ben két kitűnő eredmény született. Szeptemberben 16 gyermek kezdte el középfokú tanulmányait, 1 szakgimnáziumban, 9 szakközépiskolában és 6 fő pedig készségfejlesztő iskolában.

A tanév folyamán változatlanul működtek a különböző korrepetálások, fejlesztő foglalkozások: matematika, fizika, kémia, biológia német nyelv, illetve heti két alkalommal fejlesztőpedagógus foglakozott a gyerekekkel. Augusztus hónaptól egy gyógypedagógus kolléganő is segíti a gyerekek fejlesztését, az EFOP pályázatból kialakított fejlesztő szobában.

Sokak által kedvelt szabadidős elfoglaltság, a sport. Gyermekeink szívesen játszanak labdajátékokat, legnépszerűbb a labdarúgás, a kosárlabda és a jégkorong. Ezen kívül tánc-, valamint bokszedzésre járnak. Szeptembertől az Alpokalja Bokszklub tart edzéseket a közöségi helységünkben, melyre 8 gyerekünk is örömmel jár. A futball iránt érdeklődő fiataloknak rendszeresen szerveztünk utat a válogatott labdarúgó mérkőzésekre, illetve a gyermekfaluban nevelkedő gyermekek futball csapata több bajnokságon és versenyen is részt vett.

A 2018-as év az Ifjúsági házban a stabilizálás jegyében telt el, a fiatalok és a munkatársak számára is szokni kellett az új helyzetet. Ez minden résztvevő esetében viszonylag gyorsan és zökkenőmentesen lezajlott, a fiatalok gyorsan megszokták és megértették, hogy milyen új lehetőségek nyílottak meg előttük. Gyorsan felfedezték a nagyváros nyüzsgő életét, sokkal nyitottabbá és önállóbbá váltak saját ügyeik intézése terén is. A tavalyi évben tanulmányokat folytatott fiatalok közül 2 fő sikeres érettségi vizsgát tett, közülük 1 fő később felvételt nyert a győri SZIE diplomás ápoló szakra. Közben sikeres középfokú angol nyelvvizsga bizonyítványt is szerzett, ami a felvételi eljárás során plusz pontokat jelentett. A fiatalunk tanulmányai mellett fontosnak tartotta a „B” kategóriás vezetői engedély megszerzését is, amit később sikerrel is abszolvált. 3 fő sikeres szakvizsgát tettek, 2 fő szakács, 1 fő pedig varrónő képesítést szerzett.

„A fiatalok önálló életkezdésre nevelése” EFOP-os pályázat keretében fiataljaink a gyermekfaluban nevelkedő 15 éven felüliekkel kiegészülve idegennyelvi képzésen, számítógépes alapismeretek elsajátítása, pénzgazdálkodási tanácsadás, családi életre nevelés programelemeken keresztül tehettek szert hasznos tudásra. Az intézményeink – SOS-gyermekfalu Kőszeg - közötti kapcsolat és az átkerülések gördülékennyé tétele érdekében kéthavi rendszerességgel szerveztünk „zsíroskenyér partykat”, ahol valamilyen finomság elfogyasztása mellett 1-1 aktuális és mindenki számára hasznosítható témát dolgoztunk fel. A munka világába való sikeresebb elhelyezkedés érdekében lehetőséget biztosítottunk valós, gyakorlati munkaerőpiaci tapasztalatszerzésre esetenként mentori felügyelet mellett.

Az év során nagy hangsúlyt fektettünk jeles napjaink méltó és közös megünneplésére, az év végét pedig a hagyományainknak megfelelően egymás megajándékozásával és közös vacsorával zártuk le.

**Kapcsolattartás, együttműködés**

Intézményünket elsősorban a területi igazgató, illetve az nevelőszülői hálózat vezetője, valamint a lakásotthon vezetője képviseli, szükség esetén a pénzügyi és működtetési vezető a kompetenciájához tartozó feladatok esetén, illetve delegálás alapján, a területet illetően is. A gyermekek érdekében a különböző együttműködő intézmények esetén a nevelőszülői tanácsadók, illetve a nevelőszülők járnak el, a gyermekvédelmi gyámok pedig a hatóságok előtti képviseletet illetve szükség szerint bekapcsolódnak ebbe a munkába. Velük továbbra is nagyon jó munkakapcsolatot tartunk fenn. Az óvodai, iskolai kapcsolattartás elsősorban a nevelőszülők feladata. A kapcsolattartás, és az együttműködés a vér szerinti szülőkkel prioritást élvez. Munkánk nagyon fontos eleme ez, melyet a nevelőszülők, és a pedagógus munkatársakon túl mindenki kiemelten kezel.

**Rendkívüli esemény.** Rendkívüli esemény 2018-ben nem történt.

**Szabadidős programok, rendezvények.** Az év során számos szabadidős tevékenységet szerveztünk:

* Siófokon Wellness Hétvége a Hotel Azúrban a nevelőszülői családoknak
* Nyári táborok: Caldonazzoban (általános iskolások), Balatonon (középiskolások);
* Nyaralás Gyulakeszin családoknak;
* Balatonfüredi vitorlázás;
* „Kék fény nap” Sárváron;
* EFOP- pályázat keretében Resztoratív nap- fiataloknak, nevelőszülőknek, szakmai team tagoknak
* SOS kispályás labdarúgó torna a város általános iskolai csapatainak részvételével;
* SOS Gyermekfalu születésnapi rendezvénye;
* „Éltető mesék” - mesemondó verseny a város alsó és felső tagozatos diákjai számára;;
* Élménynap a Magyar Villamos Művek szervezésében a Millennáris Parkban;
* Lions kupa, kispályás futballtorna Kecskeméten;
* Karácsonyi műsor a gyermekfaluban.

**Változások az ellátás feltételeiben**

Humánerőforrás

Nevelőszülői hálózatunkban 2018-ben a nevelőszülők körében változások történtek. Három nevelőszülőnek közös megegyezéssel megszűnt, a munkaviszonya. A gyermekek elhelyezése hálózaton belül megoldódott, illetve az ő családjaikat az újonnan érkező nevelőszülői családok vették át. 2018.év végén a gyermekfaluban 11 család, gyermekfalun kívül, pedig két család élt.

A 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről értelmében 1 fő nevelőszülői hálózatvezető, 2 fő nevelőszülői tanácsadó és 1 fő gyermekvédelmi asszisztenssel és 1 fő pszichológussal látjuk el a szakmai feladatainkat.

Az alkalmazottak képzése, továbbképzése a továbbképzési terv alapján folyamatos, az ehhez szükséges pénzösszeget a fenntartó biztosítja. A nevelőszülők és munkatársak részére folyamatosan lehetőség van szupervízión való részvételre.

Az utógondozó otthonban a 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről értelmében 1 fő intézményvezető, 2 fő nevelő és 1 fő gyermekvédelmi asszisztenssel látjuk el nevelési feladatainkat.

Beruházások, felújítások

A legjelentősebb beruházás a gázkazánok cseréje volt, így a kőszegi falu területén 15 db kazán estén történt meg a csere.

A felügyeleti szervek által végzett gyermekvédelmi szakmai ellenőrzések tapasztalatainak bemutatása

2018. október 03.-án a Gyermekfaluban tett látogatás során nevelőszülői hálózatunk működését, személyi, tárgyi feltételeit tekintették át és a következő összegző megállapítás született:

*„A Kőszegi SOS Gyermekfalu rendelkezik a szükséges alapdokumentumokkal. A dokumentumok formai, és tartalmi szempontból megfelelnek a követelményeknek. A nevelőszülői hálózat működése jogszerű, a tárgyi feltételek jók, a szakmai feltételek nem felelnek meg teljes mértékben a jogszabályi előírásnak.*

*A munkatársak szakmai segítése, képzése, ellenőrzése biztosított. A szakmai munka azonban változatlanául színvonalas, a nevelőszülők kiválasztása, felkészítése, tájékoztatása, és segítése maximálisan megvalósul. A kihelyezések előkészítését, lebonyolítását, körültekintően végzik. A nevelőszülői hálózat új szakmai vezetője rendelkezik gyermekvédelmi tapasztalattal, képes megszervezni, irányítani, a napi feladatvégzést. Munkájához segítséget kap a területi igazgatótól.*

A 2018-as évben a Vas Megyei Kormányhivatal Hatósági Főosztály Szociális és Gyámügyi Osztálya, mint működést engedélyező és ellenőrző szerv szakembere éves rendes ellenőrzését tartotta az utógondozói otthonban, ahol mindent vizsgált területi rendben talált. Alább egy rövid részlet a jegyzőkönyv összegzéséből:

*„Összességében megállapítható, hogy az utógondozó lakásotthon munkatársai színvonalas szakmai tevékenységet végeznek, a jogszabályi előírásokat betartva a fiatalok érdekeinek figyelembe vételével végzik tevékenységük.”*

*„A fiatalok megkapják a támogatást, de a nevelők csak a szükséges mértékig avatkoznak be a napi teendőik ellátásába, ügyeik intézésébe, meghagyva az önállóságot.”*

*„Az intézményre továbbra is jellemző a nyitottság, a jó együttműködési készség, a rugalmasság.”*

Jövőre vonatkozó célok, javaslatok, elképzelések - szükségleteknek megfelelő férőhelybővítések

A SOS Gyermekfalu Program Kőszegi Nevelőszülői Hálózata számára az alapítvány stratégiai programjának megfelelően a 2019.- évben az országos hálózattá alakulás jelent óriási kihívást. Továbbá a külső nevelőszülői hálózat fejlesztése és a gyermekfaluban élő nevelőszülők integrációja a fő cél az évben.

**Önkormányzati bérlakások**

A 2018-as évben 1 nevelőcsalád (Szombathely, Rohonci u. 34. I/4.), valamint 1 fő fiatal (Szombathely, Mártírok tere 2. 2/14.) részére került bérlőkijelöléssel kiutalásra. A nevelőszülő 1 gyermek nevelését látta el, azonban további gyermekek kihelyezése hiányában nem tudta tovább ellátni feladatát, így a lakásba jelenleg új nevelőszülő keresése a fő feladatunk. A fiatal részére kiutal lakás felújítása az országosan tapasztalható szakemberhiány következtében csúszik, így a kijelölt fiatal még nem tudott beköltözni.

Kőszeg, 2018. március 11.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Kiss Gergely

 SOS Gyermekfalu Magyarországi Alapítványa

ügyvezető igazgató